Jaarlikse dankiesê funksie vir sopkombuis (voedingsentrums) vrywilligers | George Municipality
Home>News>Jaarlikse dankiesê funksie vir sopkombuis (voedingsentrums) vrywilligers
Jaarlikse dankiesê funksie vir sopkombuis (voedingsentrums) vrywilligers
‘n Saal vol sopkombuis-tannies en ooms is verlede week weer onthaal deur die George Munisipaliteit se Gemeenskapsontwikkelingsafdeling om dankie te sê vir hul vrywillige diens aan die George gemeenskap.
Die munisipaliteit het die funksie Vrydag, 20 Julie in die George-banketsaal gehou om die gemeenskapswerkers te bederf.
Rdl. Sean Snyman, portefeuljeraadslid van gemeenskapsontwikkeling, het in sy toespraak Mahatma Ghandi aangehaal, “The best way to find yourself is to lose yourself in the service of others.”
Hy het gesê die vrywilligers help die kinders en bejaardes in die gemeenskap en moet erkenning kry vir hul onselfsugtige werk.
Snyman het gesê die George Munisipaliteit voorsien tans kospakkies aan 136 voedingsentrums wat vir ongeveer 100 mense elk, drie maaltye ‘n week voorsien. Die voedingsentrums of soos dit in die volksmond bekend geword het “sopkombuise”, voorsien ongeveer 40800 maaltye per week, volgens Snyman. Hy het die vrywilligers hartlik bedank omdat hulle ‘n verskil maak in kinders se lewens wat nie op honger mae sal kan leer nie en aan siek mense wat selfs sieker kan raak as hulle nie voedsaam eet nie.
Behalwe ‘n heerlike middagete en ‘n geskenkie is die vrywilligers ook vereer met ‘n sertifikaat van waardering.
Rdh. Mercia Draghoender, hoofspreker vir die dag, het die vrywilligers ook bedank vir hulle onbaatsugtige werk in die gemeenskap. Rdh Draghoender het gesê sy weet wat dit is as die sop bietjie dun is of daars nie ‘n lekker sopbeen nie, maar ons wat ‘n hart het vir die mense, ons liefde en ons positiewe energie is altyd daar. Sy het gesê die vrywilligers is die mense wat weet wat dit is om niks te hê nie, maar nog steeds iets gee vir iemand anders se kind.
Die gemeenskapswerkers wat sop maak, kry slegs droë bestanddele en R150 vir krag per maand. Enigiets ekstra wat hulle wil gebruik om die sop lekkerder te maak, moet uit hul eie sakke kom.
Die borge van die geleentheid is Bidfoods, ADE and B & D Decor and Catering Company-
Almal wat sopkombuise behartig doen dit heeltemal op vrywillige basis. Mense wat belangstel om ‘n sopkombuis te begin, kan Yuleen Campher skakel by 044 802 2000.
Foto: Yuleen Campher, Sopkombuis Koördineerder, Emma Mehlo van Lawaaikamp ontvang ‘n sertifikaat van Rdh. Mercia Draghoender, Rdl Sean Snyman en Veronique Ferndale, Projekkoördineerder.
Last published 03 September 2018